Poštovani nadbiskupe Đuro, cijenjeni kolege profesori, dragi studenti, poštovani djelatnici, sve vas lijepo pozdravljam i izričem najtopliju dobrodošlicu u novoj akademskoj godini 2015./2016.

Vjerujem da ćete se složiti sa mnom ako kažem da najveći, ali i najsrdačniji pozdrav zaslužuju naši studenti i studentice prve godine. Dobro došli na Katolički bogoslovni fakultet u Đakovu! Radujem se s vama što ste izabrali teologiju kao svoj studij, što ste se odlučili baviti s onim od čega se uzvišenije i bolje, ljepše i i radosnije ništa ne može misliti i ljubiti, a to je Bog. Bog zahtijeva od nas čistu ljubav, ali i čisto mišljenje, lišeno svakoga sebeljublja i interesa. Boga se ne smije misliti i ljubiti zbog nečega drugoga. To bi bila krajnja perverzija i kraj svake teologije, a time i naše akademske zajednice. Zato smo stavili u Red akademske godine misao Blaisea Pascala: «Slabići su oni ljudi koji poznaju istinu, ali je podržavaju samo toliko koliko im koristi. Izvan toga je napuštaju.» Ona bi trebala biti misao vodilja svih nas ovdje prisutnih, svih onih koji žive i djeluju u ovoj akademskoj zajednici, a napose nas profesora te studenata i studentica, a sada i vas, dragih studentica i studenata prve godine.

Ove akademske godine niste sami vi novi u našoj akademskoj zajednici. Novi su i neki profesori koji su već od ljetnoga semestra prošle akademske godine počeli predavati i istraživati, kao i profesori koji će po prvi put početi predavati i istraživati na našemu Učilištu. Njih posebno pozdravljam i molim da nam se nakratko obrate i predstave: s. Silvana Fužinato, Anđelo Maly, Suzana Maslać, Tadija Crnjak.

A kako «svemu dođe kraj», tako je kraj zaposlenja došao i našemu dugogodišnjem profesoru Mili Aničiću, kojemu već sada zahvaljujem na predanom djelovanju na našemu Učilištu. Dakako, time njegova prisutnost među nama na našemu ne prestaje i ne treba prestati, uvijek će biti dobro došao i vjerujem da će i dalje ostati povezan s cijelom našom akademskom zajednicom.

I prije nego završim ovaj kratki pozdrav dopustite mi samo jednu misao koja bi možda mogla biti poticajna za ovu akademsku godinu. Radi se o važnosti **predavanja** i **istraživanja** na našemu Učilištu. To se ponajprije odnosi na nas profesore. Mi nismo i ne bismo smjeli biti samo predavači, ali ni samo istraživači.

Kad bi se naša djelatnost iscrpila samo u predavanjima, kad ne bismo istraživali, ne bismo se uopće više ni smjeli zvati profesorima, sveli bismo se na razinu osnovne ili srednjoškolske djelatnosti. Mi profesori trebamo djelovati u ovoj akademskoj zajednici tako da stalno istražujemo, da budemo istinski istraživači: da donosimo nove uvide u teologiji i filozofiji, razotkrivamo i posvjećujemo davno zaboravljeno te kritički promišljamo stvarnost Crkve i društva. Taj nemirni duh istraživanja mora biti *raison d'etre* našega postojanja u akademskoj zajednici, i on se mora vidjeti i u našim predavanjima. Predavanja moraju biti prožeta tim istraživačkim duhom. Ali i u studenata se mora vidjeti taj istraživački duh, a to je ponajprije čitanje, i uvijek iznova čitanje filozofa i teologa. Čitanje je temeljni stav svakoga studenata, a ponajprije studenata teologije i filozofije. Taj istraživački duh također mora doći do izražaja na poseban način u seminarima i seminarskim radovima te naposljetku u diplomskom radu, koji bi trebao biti kruna dugogodišnjega studentskog istraživanja. Jednom riječju, student bez istraživanja ostao bi na razini pukoga «štrebanja», na razini pučke i srednje škole.

Kao što rekoh, mi profesori nismo samo istraživači nego i predavači, učitelji. To znači da smo pozvani prenositi znanje studentima, podučavati ih, i to tako što savjesnije, jasnije, urednije pripremamo svoja predavanja te ih izlažemo pred studentima. Profesor koji bi bio samo istraživač, ili koji uopće ne bi pripremao kvalitetno svoja predavanja, ili još gore, neodgovorno ih zapostavljao, otuđio bi se od akademskoga duha. Jer, smisao opstojnosti profesora u akademskoj zajednici jest taj da on **ne misli za sebe**, nego **misli pred drugima i za druge**. Isto vrijedi i za studente. Naime, dolazak na predavanja i slušanje predavanja nisu isto što i čitanje knjiga, kako to neki misli pa uopće ne dolaze na predavanja. Na predavanjima student se susreće s utjelovljenom mišlju, na tijelu, na licu i gestama, na boji glasa svojih profesora, student može uvidjeti kako se misao, kako se predmet predavanja utkao u život profesora. Predavanja su tako živa događanja mišljenja, ono što pisana riječ, kako je to već davno uvidio Platon u svojemu VII. pismu, ne može izreći, a rekao bih, ponekad ni ne smije i ne treba izreći. Usto, predavanja su izričaj zajedništva, zajedničkoga traganja s profesorima i studentima za istinom, zajedničkoga promišljanja i preispitivanja onoga što se studira, a time i vlastita života.

Tomu zajedničkom življenju također pripada i boravak na *campusu*, koji ćemo ove godine nastojati još više uljepšati i urediti da bude zaista mjesto oaze bezinteresnoga mišljenja i bezinteresnoga načina življenja, neka vrste Platonove akademija. Naposljetku, važno mjesto zauzima kapelica, kao i euharistija u našoj kapelici bez koje se ne može uopće zamisliti studentski život nas teologinja i teologa. U euharistiji susrećemo i primamo stvarnoga Boga, stvarno napuštamo sebe i dopuštamo Bogu da nam stvarno prožme i um i volju, da mislimo i djelujemo euharistijski. Stoga je euharistija srce naše akademske zajednice.

I da zaključim, svi zajedno, i profesori i studenti, nastojmo i potrudimo se biti i istraživači i predavači, oni koji uživaju i u istraživanju i u predavanju u skladu s izduženim i stanjenim, šiljatim likovima apostola i Blažene Djevice Marija na EL Grecovoj slici Duhova. Pokušajmo biti poput njih, izduženi, stanjeni, usmjereni, zašiljeni prema duhovnomu, ne stavljajući sebe u središte, nego Trojedinoga Boga.

Ivica Raguž, dekan